
Ministru kabineta rīkojums Nr. 911
Rīgā 2023. gada 19. decembrī (prot. Nr. 62 61. §)
Par Rīgas valstspilsētas pašvaldībai piederošo nekustamo īpašumu pārņemšanu valsts īpašumā Brīvības pieminekļa un Rīgas Brāļu kapu uzturēšanai
· 1. Saskaņā ar Brīvības pieminekļa un Rīgas Brāļu kapu likuma pārejas noteikumu 9. punktu un Publiskas personas mantas atsavināšanas likuma 42. panta otro daļu un 43. pantu pārņemt bez atlīdzības valsts īpašumā un nodot Kultūras ministrijas valdījumā šādus Rīgas valstspilsētas pašvaldībai piederošos nekustamos īpašumus (turpmāk – nekustamie īpašumi):
· 1.1. nekustamā īpašuma (nekustamā īpašuma kadastra Nr. 0100 009 0028) daļu – zemes vienību (zemes vienības kadastra apzīmējums 0100 009 0026) 0,0877 ha platībā – bez adreses Rīgā, kas ir funkcionāli nepieciešama Brīvības pieminekļa uzturēšanai;
· 1.2. nekustamo īpašumu (nekustamā īpašuma kadastra Nr. 0100 090 0027) – zemes vienību (zemes vienības kadastra apzīmējums 0100 090 0027) 6,6237 ha platībā un divas būves (būvju kadastra apzīmējumi 0100 090 0027 001 un 0100 090 0027 002) – Aizsaules ielā 1B, Rīgā, kas ir funkcionāli nepieciešams Rīgas Brāļu kapu uzturēšanai.
· 2. Kultūras ministrijai nekustamos īpašumus:
· 2.1. izmantot Brīvības pieminekļa un Rīgas Brāļu kapu uzturēšanai;
· 2.2. bez atlīdzības nodot Rīgas valstspilsētas pašvaldībai, ja tie vairs netiek izmantoti šā rīkojuma 2.1. apakšpunktā minētā uzdevuma īstenošanai.
· 3. Kultūras ministrijai, nostiprinot zemesgrāmatā īpašuma tiesības uz nekustamajiem īpašumiem:
· 3.1. norādīt, ka īpašuma tiesības nostiprinātas uz laiku, kamēr Kultūras ministrija nodrošina šā rīkojuma 2.1. apakšpunktā minētā uzdevuma īstenošanu;
· 3.2. ierakstīt atzīmi par aizliegumu atsavināt nekustamos īpašumus un apgrūtināt tos ar lietu tiesībām.

